Predkladacia správa

Správa o riešení možnosti odpojenia minimálnej mzdy ako referenčnej veličiny v príslušných právnych predpisoch sa na rokovanie vlády Slovenskej republiky predkladá ako iniciatívny materiál. 

V Programovom vyhlásení vlády Slovenskej republiky sa v časti 3.2. Pracovné vzťahy a sociálny dialóg vláda zaviazala zaoberať využívaním inštitútu minimálnej mzdy ako referenčnej veličiny na účely plnení podľa iných zákonov.

	Na plenárnom zasadnutí Rady hospodárskeho a sociálneho partnerstva Slovenskej republiky konanom dňa 28. júla 2006 sa sociálni partneri dohodli, že sfunkčnia pracovnú skupinu k problematike minimálnej mzdy na tripartitnom princípe, ktorej úlohou bude  analýza možností odpojenia minimálnej mzdy od zákonov, v ktorých je minimálna mzda referenčnou veličinou, od ktorej sa odvodzujú niektoré nároky a plnenia.

Členmi pracovnej skupiny sú zástupcovia príslušných rezortov, sociálnych partnerov a ďalších relevantných inštitúcií.

Zo strany zainteresovaných ministrov a vedúcich ostatných ústredných orgánov štátnej správy boli v priebehu I. polroka 2007 predložené stanoviská k odpojeniu minimálnej mzdy ako referenčnej veličiny v príslušných právnych predpisoch v ich gescii, ako aj návrhy na zmenu tejto referenčnej veličiny. Stanovisko k predmetnej problematike predložila aj Konfederácia odborových zväzov SR, Asociácia zamestnávateľských zväzov a združení SR a Republiková únia zamestnávateľov. Zoznam právnych predpisov s väzbou na minimálnu mzdu spolu so stanoviskami príslušných rezortov tvorí prílohu tejto správy. (Pozn.: stanoviská príslušných rezortov boli v decembri 2007 aktualizované.)

Z predložených stanovísk a následných rokovaní vyplynulo, že v 24 právnych predpisoch úplne alebo len v niektorých ustanoveniach bude minimálna mzda nahradená inou referenčnou veličinou, a to buď priemerným platom, služobným platom alebo hodnostným platom, priemernou mzdou zamestnanca v hospodárstve Slovenskej republiky alebo životným minimom. V 7 právnych predpisoch minimálna mzda ako referenčná veličina už bola nahradená v rámci návrhov na ich zmeny a doplnenia, resp. v rámci návrhov ich nových znení.

S nahradením minimálnej mzdy ako referenčnej veličiny inou referenčnou veličinou v súčasnom období neuvažuje MPSVR SR a MZ SR, v ktorých pôsobnosti sú zákony týkajúce sa odvodov na sociálne poistenie a zdravotné poistenie. Vzhľadom na to, že AZZZ SR a RÚZ požadujú, aby táto problematika bola aj naďalej riešená, činnosť II. pracovnej skupiny bude ďalej pokračovať v užšom zložení za účelom riešenia možnosti nahradenia minimálnej mzdy ako referenčnej veličiny v zákone č. 461/2003 Z. z. o sociálnom poistení v znení neskorších predpisov a v zákone č. 580/2004 Z. z. o zdravotnom poistení v znení neskorších predpisov. Informáciu o zriadení užšej pracovnej skupiny na účely odpojenia minimálnej mzdy ako referenčnej veličiny pre platenie odvodov do poistných fondov Hospodárska a sociálna rady SR vzala na vedomie na plenárnom zasadnutí dňa 25. februára 2008. 

V záujme zavŕšenia práce pracovnej skupiny je potrebné vypracovať návrhy na zmeny a doplnenia v príslušných právnych predpisoch v gescii jednotlivých rezortov. V tejto súvislosti sa v návrhu uznesenia vlády SR navrhuje uložiť príslušným ministrom a predstaveným ostatných ústredných orgánov úloha vypracovať návrhy na zmeny a doplnenia právnych predpisov v súvislosti s nahradením minimálnej mzdy ako referenčnej veličiny inou referenčnou veličinou podľa prílohy k návrhu uznesenia vlády. Termín splnenia tejto úlohy sa navrhuje do konca roka 2010.

V súčasnom období nie je možné vyčísliť finančné, ekonomické a environmentálne vplyvy, vplyvy na zamestnanosť a podnikateľské prostredie. Tieto budú vyčíslené pri zmene a doplnení jednotlivých právnych predpisov, ktoré vykonajú príslušné ministerstvá, ústredné orgány štátnej správy a ústredný štátny orgán v zmysle úloh B.1 a C.1 návrhu uznesenia vlády SR k tejto správe.

Materiál bol predmetom medzirezortného pripomienkového konania. Bol zaslaný prostredníctvom elektronickej pošty 19. decembra 2007 podpredsedovi vlády Slovenskej republiky pre vedomostnú spoločnosť, európske záležitosti, ľudské práva a menšiny, všetkým ministerstvám, vybraným ústredným orgánom štátnej správy, Konfederácii odborových zväzov Slovenskej republiky, Asociácii zamestnávateľských zväzov a združení Slovenskej republiky a Republikovej únii zamestnávateľov, spolu 21 pripomienkujúcim subjektom.

K materiálu sa do určeného termínu vyjadrilo 20 pripomienkujúcich subjektov s celkovým počtom 9 pripomienok. Pripomienky nezaslal 1 pripomienkujúci subjekt a 14 pripomienkujúcich subjektov nemalo pripomienky. Zásadné pripomienky zaslali 4 pripomienkujúce subjekty. Pripomienky legislatívno-technického charakteru a gramatické pripomienky boli do materiálu zapracované.

Výsledky pripomienkového konania sú uvedené vo vyhodnotení pripomienkového konania, ktoré je súčasťou predkladaného materiálu.

Správa bola predložená na rokovanie Hospodárskej a sociálnej rady SR, ktorá ju na svojom rokovaní dňa 31. marca 2008 vzala na vedomie.